הרדין ריצ'רד ראנלס

הרדין ריצ'רד ראנלס (באנגלית: Hardin Richard Runnels; ) היה פוליטיקאי אמריקאי מטקסס, איש המפלגה הדמוקרטית, שכיהן כחבר בית הנבחרים של טקסס בשנים 1847–1850 ובשנים 1851–1855 (מתוכן בשנתיים האחרונות כיושב ראש הבית), לאחר מכן ועד 1857 כסגן מושל טקסס החמישי, ולאחר מכן ועד 1859 כמושל טקסס השישי.
ראשית חייו
הרדין ריצ'רד ראנלס נולד במיסיסיפי כבנם של הרדין ד. ראנלס ושל מרתה "פטסי" בורץ' (לבית דרדן) ראנלס. ב-1842 נפטר אביו, ואימו עברה באותה שנה עם המשפחה לרפובליקת טקסס, שם הם הקימו חווה לגידול כותנה במחוז בואי, על גדת הנהר האדום.
קריירה פוליטית
ב-1847 נבחר ראנלס כנציג מחוז בואי בבית הנבחרים של טקסס. הוא כיהן בבית הנבחרים עד 1850, ומ-1851 ועד 1855. בשנתיים האחרונות לכהונתו בבית הנבחרים הוא כיהן כיושב ראש הבית. ב-1855 נבחר ראנלס כסגן מושל טקסס, וכיהן בתפקיד שנתיים תחת המושל אלישע פיז בתקופת כהונתו השנייה. במהלך כהונתו בבית הנבחרים וכסגן המושל, צבר ראנלס מוניטין של חבר נאמן במפלגה הדמוקרטית ותומך בזכויות המדינות.

כשקיימה המפלגה הדמוקרטית את ועידתה הראשונה בטקסס במאי 1857, השתתף בה ראנלס כנציג. סם יוסטון הרגיז רבים מהמצביעים בשל עמדותיו בעד האיחוד, בשל השיוך שלו עם המפלגה האמריקאית ב-1855, ובשל הצבעתו בעד חוק קנזס נברסקה. כתוצאה מכך, מנעו מנהיגי המפלגה את מועמדותו של יוסטון לתפקיד המושל, תחתיו נבחר ראנלס, ויוסטון התמודד כמועמד עצמאי. בעוד שסוגיית זכויות המדינות הייתה נושא מרכזי בבחירות, הפכה ההתמודדות עד מהרה להיות בהקשר אישי. זעמו של ציבור הבוחרים על עמדותיו הפוליטיות של יוסטון נמשך עד יום הבחירות, וראנלס היה האדם היחידי שהביס את יוסטון במערכת בחירות כלשהי ביחס קולות של 38,552 מול 23,628.
מושל טקסס
במהלך תקופת כהונתו של ראנלס כמושל, הסוגיות העיקריות היו שאלת העבדות וביטחונם של המתיישבים במערב המדינה. בסוגיות העבדות הוא חתם על חוק שאפשר לשחורים חופשיים לשוב לעבדות על ידי בחירת בעלים חדשים. בנוסף הוא תמך בפתיחה מחדש של סחר העבדים האטלנטי (שהיה אסור אז), וניסה לכפות על בית המחוקקים המדינתי לתמוך בחידושו. בהקשר הרחב יותר של תמיכה במדינות הדרום, הצהיר ראנלס כמה פעמים שטקסס תפרוש מן האיחוד אם יהיה צורך בכך.

בסוגיית ביטחון תושבי ספר המערב, מינה ראנלס בינואר 1858 את קולונל ג'ון "ריפ" פורד  כמפקד הבכיר של הטקסס ריינג'רס. פורד הוביל את משלחת אנטילופ הילס  אל קומאנצ'ריה וניצח במאי בקרב אנטילופ הילס . מאוחר יותר באותה שנה לחמו הריינג'רס בקרב שלא הוכרע בעמק הנהר ריו גראנדה התחתון נגד השודד המקסיקני חואן קורטינה. על אף מאמצים אלו, לא עלה בידם של הריינג'רס להבטיח את השלום על הגבול.

ראנלס קידם את צמצום רמת התמיכה הכספית שהמדינה סיפקה לחברות הרכבות, בטענה שהחברות התמהמהו בקיום מחויבויותיהן החוזיות.

ב-1859 נבחר ראנלס שוב כמועמד הדמוקרטים לתפקיד המושל, כששוב התמודד יוסטון מולו כמועמד עצמאי. עם זאת, ראנלס קיבל על עצמו את האחריות על מעשי הביזה בספר המדינה, בעוד שיוסטון השיב לעצמו את האהדה הציבורית כלפיו. כתוצאה מכך הוא הביס את ראנלס בבחירות ביחס קולות של 33,375 מול 27,500.

שנותיו האחרונות
לאחר תום כהונתו כמושל שב ראלנס לביתו, ולאחר מכן לא התמודד שוב על משרה ציבורית. עם זאת, הוא נותר פעיל בפוליטיקה, והיה נציג לוועידות החוקה של טקסס שהתקיימו ב-1861 וב-1866.

הרדין ריצ'רד ראנלס נפטר במחוז בואי ב-25 בדצמבר 1873. הוא נטמן בחלקת הקבר של משפחתו שבמחוז. ב-1929 הועברה קבורתו אל בית הקברות של מדינת טקסס.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, p. 1518

קישורים חיצוניים

 הרדין ריצ'רד ראנלס באתר אגודת המושלים הלאומית 
 הרדין ריצ'רד ראנלס באתר The Political Graveyard 


הערות שוליים

קטגוריה:אמריקאים ילידי מיסיסיפי
קטגוריה:מושלי טקסס
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי טקסס
קטגוריה:חברי בית המחוקקים של טקסס
קטגוריה:אישים הקבורים בבית הקברות של מדינת טקסס
קטגוריה:אמריקאים שנולדו ב-1820
קטגוריה:אמריקאים שנפטרו ב-1873